b'\n_START_ARTICLE_\n55 Cancri c\n_START_PARAGRAPH_\n55 Cancri c yra egzoplaneta, ekscentri\xc5\xa1ka orbita besisukanti apie \xc4\xaf Saul\xc4\x99 pana\xc5\xa1i\xc4\x85 \xc5\xbevaig\xc5\xbed\xc4\x99 55 Cancri A, esan\xc4\x8di\xc4\x85 V\xc4\x97\xc5\xbeio \xc5\xbevaig\xc5\xbedyne. Apskriejimo periodas - 44,34 dienos. Tai tre\xc4\x8dia pagal atstum\xc4\x85 \xc5\xbeinoma \xc5\xa1ios sistemos planeta, atrasta 2002 bir\xc5\xbeelio 13 dien\xc4\x85. Jos mas\xc4\x97 palyginama su Saturno.\n_START_SECTION_\nAtradimas\n_START_PARAGRAPH_\nKaip ir did\xc5\xbeioji dalis \xc5\xbeinom\xc5\xb3 egzoplanet\xc5\xb3, 55 Cancri c buvo aptikta stebint 55 Cancri radialinio grei\xc4\x8dio poky\xc4\x8dius. Tai buvo daroma labai atitd\xc5\xbeiai matuojant Doplerio poslink\xc4\xaf \xc5\xbevaig\xc5\xbed\xc4\x97s spektre. Planetos aptikimo metu jau buvo \xc5\xbeinoma viena planeta, besisukanti apie t\xc4\x85 pa\xc4\x8di\xc4\x85 \xc5\xbevaig\xc5\xbed\xc4\x99 - 55 Cancri b._NEWLINE_2002 metais atliekant tikslus matavimus, paai\xc5\xa1k\xc4\x97jo, kad 5 AU atstumu nuo \xc5\xbevaig\xc5\xbed\xc4\x97s skrieja dar viena ilgo periodo planeta (55 Cancri d). Net \xc4\xafskai\xc4\x8dius abiej\xc5\xb3 planet\xc5\xb3 sukeliamus radialinio grei\xc4\x8dio poky\xc4\x8dius, \xc5\xbevaig\xc5\xbed\xc4\x97 vis dar jud\xc4\x97jo aplink mas\xc4\x97s centr\xc4\x85.\n_START_SECTION_\nOrbita ir mas\xc4\x97\n_START_PARAGRAPH_\n55 Cancri c orbita yra \xc5\xa1iek tiek ekscentri\xc5\xa1ka (\xce\xb5=0,086 \xc2\xb1 0,052): apoapsis (0,260 AU) yra ma\xc5\xbedaug 19% toliau nuo \xc5\xbevaig\xc5\xbed\xc4\x97s nei periapsis (0,219 AU). Orbita yra ar\xc4\x8diau \xc5\xbevaig\xc5\xbed\xc4\x97s, nei Merkurijaus orbita nuo Saul\xc4\x97s, ta\xc4\x8diau skrieja didesniu periodu, nei Kar\xc5\xa1tieji Jupiteriai. Su vidine planeta 55 Cancri b sudaro 3:1 rezonans\xc4\x85 (tai rei\xc5\xa1kia, kad vidinei planetai tris kartus apskriejus \xc5\xbevaig\xc5\xbed\xc4\x99, 55 Cancri c j\xc4\x85 apskrieja vien\xc4\x85 kart\xc4\x85)._NEWLINE_Radialinio grei\xc4\x8dio kitimo metodo naudojimas aptinkant egzoplanetas turi vien\xc4\x85 tr\xc5\xabkum\xc4\x85 - galima rasti tik ma\xc5\xbeiausios mas\xc4\x97s rib\xc4\x85, o ne pa\xc4\x8di\xc4\x85 mas\xc4\x99. Toliau atliekant astrometrinius steb\xc4\x97jimus Hubble teleskopu, nustatytas i\xc5\xa1orin\xc4\x97s planetos orbitos polinkis yra 53\xc2\xb0. Kadangi manoma, kad visa sistema yra vienoje plok\xc5\xa1tumoje, \xc5\xa1\xc4\xaf polink\xc4\xaf pritaikius 55 Cancri c planetai, jos mas\xc4\x97 b\xc5\xabt\xc5\xb3 lygi 0,21 Jupiterio mas\xc4\x97s arba du tre\xc4\x8ddaliai Saturno mas\xc4\x97s.\n_START_SECTION_\nCharakteristikos\n_START_PARAGRAPH_\nKadangi planeta buvo aptikta netiesioginiu b\xc5\xabdu, tokios savyb\xc4\x97s kaip spindulys, sud\xc4\x97tis ir temperat\xc5\xabra yra ne\xc5\xbeinomos. Priimant, kad mas\xc4\x97 yra palyginama su Saturno, 55 Cancri c tur\xc4\x97t\xc5\xb3 b\xc5\xabti dujin\xc4\x97 mil\xc5\xbein\xc4\x97, neturinti kieto pavir\xc5\xa1iaus.'